ESTUDI DE LA LLENGUA

**2.-LA SINTAXI**

**2.1.-Categoria, sintagma i funció (7-8)**

Una **frase** o **oració** no és un seguit d’elements posats l’un al costat de l’altre sense ordre ni concert, sinó una estructura en què les peces es relacionen a nivell vertical (les **categories i sintagmes**) i horitzontal (les **funcions**). Analitzar una frase equival a determinar com està muntada des d’aquests dos punts de vista.

La **morfologia** es fixa en la forma de les paraules, en si són **variables** (admeten morfemes flexius) o **invariables** (no n’admeten). Per exemple, un verb com *canto*, pot ser *cantes*, *cantava*...; en canvi, la preposició *amb* sempre es manté igual. A més, si agafem el verb *gatejar* i el comparem amb *gat*, els morfemes que se’ls poden afegir no són els mateixos. En el primer cas, serien de nombre, persona, mode i temps, com a *gatejaven*; en el segon, de gènere i nombre, com a *gates*. Per si no n’hi hagués prou, cadascuna d’aquestes categories es combinen diferent. *Aquest* és un determinant i acompanya un nom: *aquest cotxe*. Per contra, el mot *aquí* ronda el verb i és un adverbi. Si volguéssim apurar, encara restarien matisos per anar diferenciant. La paraula *nostra* indica que una casa ens pertany, mentre que *la* implica que és coneguda. Al capdavall, des del punt de vista morfològic tindríem vuit tipus de mots: **determinants**, **substantius**, **adjectius**, **pronoms**, **verbs**, **adverbis**, **preposicions** i **conjuncions**. Pots comprovar-ho en el quadre inferior de la pàgina 7, on queda clar què els diferencia.

Sense abandonar la morfologia, les paraules s’agrupen en unitats de sentit i amb un paper en comú i ho fan al voltant d’un nucli, que és d’on prenen el nom. Es tracta de **sintagmes**. *Aquella noia és molt observadora* en conté tres: un de **nominal** (*aquella* *noia*), un de **verbal** (*és*) i un d’adjectival (*molt observadora*). Els tres nuclis serien, respectivament, *noia*, *és* i *observadora*. A part dels tres esmentats, ens quedaria l’**adverbial** (*massa bé*) i el **preposicional** (*del projecte*). El darrer, introduït per una preposició, és, de fet, l’únic que no pren el nom del nucli sinó de la paraula que l’encapçala.

Si en comptes d’observar les peces a petita escala i en vertical, parem atenció a les funcions i ens desplacem en horitzontal, ens trobem amb la **sintaxi**. Així, el verb fa de **verb**, però l’habitual és que una categoria exerceixi diversos papers. Un nom o un sintagma nominal poden actuar de **subjecte**, de **directe**, de **predicatiu** o d’**atribut**, per esmentar-ne uns quants. A banda de les funcions anteriors, trobaríem l’**indirecte**, el **preposicional**, els **circumstancials**, els **complements de l’adjectiu**, **del nom** o **de** **l’adverbi**, i d’altres més específiques, com les lligades a la passiva (**subjecte pacient** o **complement agent**).

A partir d’aquí, el sistema que utilitzis per tal d’il·lustrar l’estructura d’una frase va al gust del consumidor. Hi ha qui subratlla, qui encaixona, qui ramifica. Mentre el diagrama emprat sigui precís i entenedor, la resta és secundari.

**2.2.-Tipus d’oracions segons el verb (8)**

Una forma de dividir les oracions és parant atenció al **verb**. N’hi ha dos grans **tipus**: **predicatives** (el verb “predica”, diu alguna cosa amb sentit) i **atributives** o **copulatives** (només enganxa i el sentit que aporta és mínim). Existeixen tres verbs copulatius (*ser*, *estar*, *semblar*); la resta són predicatius (*faig*, *pentino*, *perdo*). Per tant, resulten senzilles d’identificar.

Les predicatives encara poden subdividir-se, també en funció del verb, que imposa o condiciona de diferents maneres.

Les **transitives** exigeixen CD, com a *La meva mare ha agafat un bon refredat*. Adona’t que la frase esdevé impossible sense el complement, hi mancaria un fragment, ens sonaria estranya, no funcionaria. Per contra, les **intransitives** presenten un verb que pot anar sol o amb un complement encapçalat per preposició. Fixa’t a *En Benet dorm* o *La mare es preocupa per nosaltres*. Oi que s’escolten senceres? Doncs bé, entès això només cal una advertència. Molts verbs poden ser transitius o intransitius, segons el moment. A *En Pere menja* el verb és intransitiu perquè no porta CD ni li cal. En canvi, a *En Pere menja xocolata*, el mateix verb *menjar* s’usa transitivament, perquè duu CD.

En les **reflexives** es produeix una mena d’efecte bumerang: el subjecte realitza i rep l’acció del verb. Per exemple, a *En Joan es pentina*. Com passava amb les transitives, que siguin d’un o altre caire de vegades depèn del context. *En Miquel es moca* és reflexiva, mentre que *En Miquel moca el seu fill*, no. Per cert, en tals oracions, el pronom realitza una funció sintàctica. A *El mecànic es renta*, de CD i, en la que segueix, de CI: *El mecànic es renta les mans*.

Les **recíproques** s’assemblen a les reflexives, si bé ara trobem dos o més subjectes que intercanvien l’acció, se la passen. A *Els amants s’escriuen cartes apassionades*, qui escriu a qui? Vigila que també cal analitzar el pronom, i en el darrer cas faria de... Vinga, que només pot ser CD o CI, i el CD ja el tens.

En les **pronominals**, el verb porta enganxat un pronom, obligatori, de la mateixa persona que el subjecte, com a *Aquell nen es cansa de tot*. El pronom no s’associa a cap funció sintàctica. Fixa’t que no hi ha el moviment d’anada i tornada de les reflexives; ni el d’intercanvi de les recíproques.

També es produeix un creuament, però d’un altre estil, a les **passives**: el subjecte i el CD de l’activa esdevenen, respectivament, **complement agent** (fa l’acció) i **subjecte pacient** (la rep) de la passiva i, així, des de *El paleta construeix la casa* obtenim *La casa és construïda pel paleta*.Un afegitó: el complement agent pot no aparèixer, com a *El recurs fou desestimat*, on no figura enlloc.

A les **passives reflexes** ens calen tres ingredients: un subjecte pacient, un pronom *se* i un verb en tercera persona que, tot i estar en forma activa, té un significat passiu. *Es* *lloguen pisos a bon preu*. S’assembla a la impersonal, però no les has de confondre, ja que, en realitat el subjecte, per diluït que estigui, sí que hi és i concorda amb el verb. Ah!, un apunt: *es* no fa de pronom sinó de partícula que assenyala el canvi de veu i prou.

Les **impersonals** són les oracions sense subjecte, en què l’acció no s’atribueix a cap persona. El verb sempre es conjuga en tercera persona singular. Ho serien les frases amb verbs **meteorològics**: *Ahir llampegava* o *Feia un fred que pelava*; també, les que porten el verb **haver-hi**: *Hi havia una festa al poble*; i **construccions amb les partícules es**, **hom**, en què es vol amagar el subjecte: *Es creu en la seva innocència*. Cal fer un parell d’advertiments. Primer, no confonguis les impersonals amb les de subjecte el·líptic, que duen subjecte malgrat no estigui escrit. Segon, hi ha qui inclou, entre les impersonals, les anomenades **eventuals**, amb el verb en 3ª persona del plural, on el subjecte s’ignora, no interessa o no té importància. Seria el cas de *Diuen que plourà* o *A Platja d’Aro han prohibit les botellades*.

**2.3.-L’oració simple i la composta (36)**

Sense deixar de fixar-nos en el verb, la peça central, les oracions es poden classificar en **simples** (en contenen un de sol) i **compostes** (n’hi ha més d’un). Per tant, no depèn tant de la llargada sinó de la complexitat. Així, l’oració simple *En aquella època la Roser dissenyava* *programes informàtics per a les empreses del ram del tèxtil*, és més llarga que *La Raquel ha tornat perquè ha perdut la bossa,* curiosament composta.

Dins l’oració composta hi ha dues o més oracions (sovint anomenades **proposicions** o **clàusules**). Segons la relació que mantenen entre si i els nexes que les uneixin, les subdividim en tres grans tipus. Les **coordinades** estan a un mateix nivell, cap depèn de l’altra. Si et mires la coordinada *Entra i seu*, tant la proposició *Entra* com *seu* les podem trobar com a oracions independents. Per contra, en les **subordinades** (l’etimologia també ho manifesta) una de les dues està supeditada a l’altra i, en realitat, hi exerceix una funció. A *L’Iu va assegurar que compliria els seus compromisos*, la subordinada fa de CD.

Les **juxtaposades** (posades de costat), a diferència de les anteriors, no tenen un nexe que les uneixi, però sí mantenen un vincle coordinant o subordinant. Ens el podem imaginar, gràcies a l’entonació i als signes de puntuació. A *No t’amoïnis per la Núria; ja sabrà trobar el camí de tornada*, el punt i coma equival a *perquè* i seria una juxtaposada amb valor subordinant. En canvi, *Agafa un got, beu el que vulguis*, la coma que les enganxa funciona com una *i*. En conseqüència, tindria un valor coordinant.

**2.4.-Les coordinades (36)**

Les conjuncions poden coordinar parts de l’oració o oracions senceres i, tant en un cas com en l’altre, lliguen peces equivalents. De fet, a ***coordinat***, el prefix *co*- ja vol dir això, com passa a *coautor*, on indica que dues persones han creat una mateixa obra. Compara *La secretària alta i prima es diu Àngels*, en què la *i* uneix dos adjectius amb funció de CN, amb *En Joan va afirmar que no estava empipat i que vindria al sopar*, on la *i* enllaça dues oracions, ara exercint de CD.

Per altra banda, les **coordinades** poden ser de diferents tipus, segons la relació semàntica de les proposicions (i això ve determinat per la conjunció o locució conjuntiva en joc). Si sumen (*i*, *ni*), són **copulatives**: *En Pere renta la roba i la Maria l’estén*. Si trien (*o*, *o bé*), **disjuntives**: *Marxem o posem-nos el mono de treball*. Si reparteixen (*ni... ni*, *o... o*, *ara... ara*, *no sols... sinó que*), **distributives**: *Ara riu, ara plora*. Si oposen (*però*, *sinó* *que*), **adversatives**: *Té ganes de gresca però no s’hi atreveix*. Si aclareixen (*és a dir*, *o sigui*, *això és*), **explicatives**: *Se n’ha anat, o sigui, s’ha molestat*. Si dedueixen (*doncs*, *per tant*, *per consegüent*). **consecutives**: *Ha vingut tard; per tant, rebrà una sanció*.

**2.5.-Les subordinades (37)**

Tal com indica el nom, les **subordinades** són proposicions que depenen de la principal, ocupen el lloc d’un substantiu (**substantives**), un adjectiu (**adjectives**) o un adverbi (**adverbials**) i hi fan les mateixes funcions que un element d’aquestes categories (subjecte, CD, CI, CRV...). Es tracta de clàusules que han perdut la seva independència sintàctica (no les podem trobar soles) i semàntica (el seu significat completa el de la principal).

Compara *Llavors1 la noia morena2 va confessar el secret3* amb *Quan ja es feia clar1, la noia que duia gavardina2 va confessar tractar-se d’una espia3*. La diferència és que en la primera o simple els complements són parts de l’oració, mentre en la segona o composta s’han convertit en proposicions. S’han inserit en la principal com si fossin un sintagma i hi fan una funció sintàctica. *Quan ja es feia clar*, de CCT; *que* *duia gavardina*, de CN; i *tractar-se d’una espia*, de CD. La manera com les enganxem és gràcies als nexes (conjuncions, pronoms o formes no personals, respectivament).

**2.5.1.-Les substantives (38-40, 46)**

Ja hem dit que les substantives tenen en comú que es poden substituir per un nom i que poden realitzar totes les funcions d’un SN. Ara bé, si ens fixem en la paraula que les encapçala, ja dins de la subordinada, n’hi ha quatre tipus: **completives**, **interrogatives**, **relatives** i **d’infinitiu**, introduïdes per una conjunció, un pronom interrogatiu, un pronom relatiu i un infinitiu, respectivament. En el cas de les interrogatives i relatives, el nexe, a més, exerceix una funció sintàctica a dins de la seva proposició.

Les **completives** comencen amb les conjuncions *que* i *si*. Així, *Ens interessa molt que hi vagis tu* (Subj) o *Cal controlar si hi és tothom* (CD). Vigila perquè la conjunció que no admet una preposició al davant. Cau davant de la subordinada, per exemple a *La por* *que es mori* *l’horroritza* (CN), *Estic contenta que hagis guanyat la cursa* (CAdj) o *Confia que tindrà sort* (CRV), on les tres funcions demanarien una preposició si seguís un SN. Cal que paris esment a aquest detall, que s’anomena **la caiguda de les preposicions**.

Les **interrogatives** s’inicien amb una partícula interrogativa, que pot ser *qui*, *què*, *com*, *on*, *si*... Deixant de banda tota la subordinada en conjunt, els interrogatius també poden exercir una funció. Si es tracta d’un determinant (*quin*, *quanta*...), determinaria el nom: *Pregunta-li quins* *afers duu entre mans*. Si és un pronom (*qui*, *què*...), faria de Subj, CD, o CRV: *Li va preguntar qui vindria a la festa*. Si fos un adverbi (*quan*, *on*, *com*...), actuaria de CCT, CCL o CCM: *La Núria ignora quan tornaran els seus pares.* No confonguis la funció d’una paraula concreta amb la de tota la subordinada. Per exemple, en el darrer exemple *quan* fa de CCL, però *quan tornaran els seus pares* és CD. Després, que si la porta d’entrada és una conjunció, com el *si* a *Volia saber si l’ajudaria*, la partícula només enganxa sense realitzar-hi cap altra funció.

Les **relatives** s’assemblen molt a les adjectives, que veurem més endavant. En realitat, l’única diferència és que han perdut l’antecedent, com si estigués sobreentès. A *Dóna’m el que no necessitis*, no escrivim però tots entenem que es refereix a les coses, siguin quines siguin. Com ja has vist, aquesta mena de substantives arrenca amb un pronom relatiu, *que* o *qui*, de vegades acompanyats per determinants o preposicions. A part de servir de porta d’accés a la subordinada, el pronom realitza una funció sintàctica dins la clàusula, de Subjecte a *Dona-ho a qui ho necessiti*. Ara bé, si el que analitzes és la subordinada sencera, la proposició anterior faria de CI.

Les d’**infinitiu** s’obren amb un verb en aquesta forma no personal. En alguns casos puntuals poden admetre la companyia d’una preposició. Això passa quan tota la proposició fa de subjecte i va després del verb, com a *El molesta de tornar tot sol*; o quan és un CD amb verbs de desig o voluntat, a *Li va demanar de tornar a quedar amb* *ell*. Les preposicions sempre seran *a* o *de*. Per tant, si *Confia en la seva sort* la volguessis transformar en una subordinada d’infinitiu, escriuries *Confia a/de tenir sort*. D’aquest fenomen en diem **el** **canvi de preposicions**. A banda del fet esmentat, val la pena subratllar que les infinitives poden realitzar les funcions més diverses: *La Carme ha preferit quedar-se a casa* (CD), *M’agrada sortir a passeig* (Subj), *Això és ser eixerit* (Atr), *S’ha acostumat a viure bé* (CRV), *La idea de ser farmacèutica* (CN) *l’engresca*, *Estic contenta d’haver guanyat* (CAdj), *Ha travessat el carrer sense mirar* (CCM).

Un apunt final. A grans trets, les substantives es poden classificar també en **directes** i **indirectes**. Les **directes** s’expressen de manera literal, sense nexes. Ho seria *En Joan va contestar: “No vull saber res més de tu.”*. Per contra, les **indirectes** ho manifesten en diferit, com si ho expliquessin. Van amb nexe i són la majoria de les que hem vist en el present apartat. Entraria dins d’aquest tipus *En Joan va contestar que no volia saber res més d’ell*.

**2.5.2.-Les adjectives (44-45, 52-53)**

Les **adjectives** provenen de dues oracions amb un element repetit. Si agafes *He llegit* *una novel·la* i *La novel·la era fascinant*, les pots enganxar inserint-ne una a dins de l’altra per mitjà d’un **pronom relatiu** i obtenir *He llegit una novel·la que era fascinant*. L’element que ens estalviem de repetir és l’**antecedent**, en el nostre cas *una novel·la*. El necessites per saber quina funció fa el pronom en l’oració relativa. Per exemple, a *El retrat que va pintar el meu amic és bo*, el *que* fa de CD perquè és com si diguéssim *El meu amic va pintar el retrat*, on *el retrat* faria de CD. Vigila perquè si analitzes tota la subordinada, llavors la funció serà de CN, ni més ni menys que el paper assignat a l’adjectiu, i d’aquí el nom d’aquestes subordinades. Per això a *Té una actitud que és* *immadura*, podem substituir tota la clàusula per un adjectiu com *pueril* i el sentit és el mateix.

Precisament, si ens fixem en el significat hi ha dues menes d’oracions adjectives. En primer lloc, les **especificatives**, que especifiquen, limiten. Quan afirmen *Els* *passatgers que es van marejar van baixar a la següent parada*, ens referim que només uns quants es maregen. Si el mateix ho col·loquem entre comes, tenim el segon tipus o **explicatives**, on no hi ha cap selecció. En conseqüència, a l’exemple d’abans tothom hauria abandonat l’autobús perquè ningú es trobaria bé.

El pronoms relatius són ***que***, ***què***, ***qui***, ***on***, ***el******qual***, ***la******qual***, ***els******quals***, ***les******quals***, ***la******qual*** ***cosa*** i ***cosa******que***. Que en triem un o altre depèn de l’antecedent i de la funció sintàctica del pronom. Analitzem cada cas perquè no t’hi emboliquis.

El ***que*** és àton i l’utilitzem quan la funció del pronom va sense preposició: *L’aprenent que et vaig recomanar és molt eficient*, on el *que* fa de CD. El ***què*** és tònic i l’usem quan l’antecedent és una cosa i la funció del pronom és amb preposició: *L’eina amb què treballes pesa massa*. També porta preposició el tercer, ***qui***, utilitzat quan l’antecedent és una persona: *El noi amb qui surts té les idees clares*. Si és un lloc, recorrem a **on**: *El poble d’on provinc és molt petit*. Com a alternativa a les anteriors hi ha una segona opció, el relatiu **compost** (***el qual*** i variants), per exemple: *L’home del qual et parlo és aquell*. Si substitueix a *que*, la frase ha de ser explicativa: *La cantant, la qual desafinava, no ha triomfat*. Quan el relatiu compost abans esmentat fa de CN, apareix el relatiu **possessiu**, com a *La casa la façana de la qual és groga pertany al gerent*. Ens restarien encara dues formes, les anomenades **neutres**, ***cosa que*** o ***la qual cosa***, referides a tota una frase sencera. A *Li prengueren la clau, cosa que no li agradà gens*, l’antecedent del relatiu seria tot el que surt abans.

**2.5.3.-Les adverbials (55)**

D’entrada, dins les subordinades **adverbials** podem establir dos grans grups. Per una banda, les que funcionen en la composta igual que un element simple, fan honor al seu nom i les podem substituir per un adverbi: de temps (**temporals**), lloc (**locatives**) o manera (**modals**). Per l’altra, les conegudes amb el terme genèric de **circumstancials**, que expressen diferents relacions: causa (**causals**), finalitat (**finals**), conseqüència (**consecutives**), comparació (**comparatives**), condició (**condicionals**) o bé obstacle (**concessives**).

Tant les unes com les altres poden venir introduïdes per un nexe o una forma no personal, que indiquen el valor adverbial de la subordinada. Ho veiem amb les temporals *Va fer la migdiada quan havia dinat* i *Havent dinat, va fer la migdiada*; o amb les condicionals *Si* *la pintes de verd, la cadira semblarà nova* i *Pintada de verd, la cadira semblarà nova*.

De vegades, com passava amb les distributives, el nexe està dividit en dues parts, que s’exigeixen mútuament. Així s’observa en la consecutiva *Era* ***tan*** *deixada* ***que*** *tothom se sentia malament*. També pot succeir que el verb estigui sobreentès, per exemple a *Neda tan bé com Ø tu.* Un altre detall a considerar és l’ús de determinats temps verbals, que, com et mostrarem de seguida, són claus a l’hora de distingir frases en la línia de *Li* *regala un pom de flors perquè n’està enamorat* o *Li regala un pom de flors perquè n’estigui enamorat*, on la diferència, per subtil que sigui, pot estalviar més d’un cobriment de cor. Fets els aclariments previs, doncs, podem procedir a classificar-les sense ensurts.

Pel que fa a les adverbials pròpiament dites, la **temporal** indica el moment en què es produeix l’acció. Pot ser anterior, com a *Signarem el contracte abans que s’ho repensi*; simultani, a *Mentre tu regues les plantes, jo podaré el taronger*; o posterior, a *Des que és pare, ha posat seny*. La **locativa** ens informa del lloc on passa tot, si bé de vegades no sabem on: *Marxo on ningú no em pugui localitzar.* La **modal** ens assenyala la manera, el com: *Planteja-t’ho com si fos una qüestió de vida o mort*.

Quant a les circumstancials, la **causal** ens parla del perquè. Si tens en compte que el verb apareix en indicatiu, ja no les confondràs amb les finals, que el porten en subjuntiu. És causal, per tant, la proposició *Ens trobem així perquè el destí ens hi ha dut*. Per contra, ens referiríem a fites o objectius, amb la subordinada **final** *Han posat un ciri a Santa Rita perquè faci bo*. Si el que ens imposen és un requisit, ens trobem davant d’una **condicional**, com manifesta l’oració anterior o la que segueix: *Si guanya força diners, es jubilarà abans*. Per contra, en cas que calgui superar un impediment, ens enfrontem a una **concessiva**, la que llegim a *Tot i que plovia un munt, no van suspendre el partit*. Quan d’una frase en deriva l’altra, la subordinada és **consecutiva**. Ho entendràs a partir de *Plovia tan intensament que van suspendre l’excursió*. Restaria només la **comparativa** que, segons els termes de la comparació, pot ser de **superioritat** (*Va ballar més hores que ningú*), d’**igualtat** (*Balla tan malament com canta*), d’**inferioritat** (*Darrerament canta pitjor que abans*) o de **proporcionalitat** (*Com més anem menys valem*).